﻿ DIZABILITATEA CA FACTOR DE RISC PRIVIND ACCESUL LA SERVICIILE DE EDUCAŢIE LIVIUS MANEA tudiul argumentează relaţia existentă între definiţiile dizabilităţii formulate din perspectivele modelului individual (medical) şi S social, pe de o parte şu tipurile de servicii furnizate persoanelor cu dizabilităţi, pe de altă parte. Totodată, sunt evidenţiate relaţiile complexe dintre dizabilitate, educaţie şi excluziunea socială. În lucrare sunt evidenţiate câteva dintre dovezile care atestă că educaţia specială în formă segregată nu poate avea un impact pozitiv semnificativ asupra integrării şi incluziunii sociale. Cu toate că în ultimele decenii s-a afirmat tot mai mult un proces de integrare a copiilor cu dizabilităţi în învăţământul obişnuit, există încă unii educatori care fac apel la educaţia specială în formă segregată. Lucrarea se referă la câteva dintre schimbările care s-au produs în domeniul educaţiei speciale în România. MODEL „SOCIAL” VERSUS MODEL „INDIVIDUAL” ÎN ABORDAREA DIZABILITĂŢII Problematica dizabilităţii, a handicapului a fost şi este abordată, în principal, din perspectiva a două modele: cel individual, de inspiraţie medicală (care consideră că dificultăţile persoanelor cu handicap sunt datorate inferiorităţii biologice şi psihologice a acestora) şi modelul social, care pune accentul pe mediul social neadaptat, considerat generator al dificultăţilor persoanelor cu deficienţe. Modelul dominant a fost (şi, din păcate, uneori continuă să fie) cel individual, care accentuează asupra pierderilor sau incapacităţilor individuale, considerate generatoare de dependenţă. Astfel, s-a ajuns la utilizarea unor etichete care au legitimat acest model medical individual, la anumite perspective negative asupra dizabilităţii şi la neglijarea perspectivei proprii persoanelor cu handicap. În corelaţie directă cu acest model, intervenţiile nu pot avea alt obiectiv decât adaptarea, ajustarea persoanei cu deficienţă, aducerea acesteia cât mai aproape de ceea ce se consideră a fi „normal”. Din perspectiva modelului medical, oamenii au handicap ca urmare a deficienţelor lor individuale, fiziologice sau cognitive. Răspunsul oferit de medicină constă în tratament sau reabilitare, stabilindu-se ca obiectiv revenirea la condiţia „normală”, obişnuită, adică aceea de a fi valid. Ca formă de devianţă, dizabilitatea implică un anumit tip de management instituţional şi o anumită formă de CALITATEA VIEŢII, XVII, nr. 1–2, 2006, p. 41–50 42 LIVIUS MANEA 2 legitimare. În cadrul acestui model se operează cu conceptul de „normă”. În urma aplicării normei, unele persoane se plasează pe poziţii inferioare. Norma apare ca o caracteristică a unui anumit tip de societate. Dată fiind marea variabilitate socială şi culturală, este important modul în care este construită ideea de normalitate. Modelul medical a creat o ierarhizare în cadrul construcţiei sociale a dizabilităţii şi în determinarea egalităţii, prin: – etichetarea într-un mod care consideră că persoana cu handicap este inferioară; – dezvoltarea tratamentului, îngrijirii, inclusiv a practicii şi standardelor profesionale, a legislaţiei şi beneficiilor, pe baza acestei etichete de inferioritate socială; – negarea paternalistă a libertăţilor şi autodeterminării. Modelul individual postulează că problemele cu care se confruntă persoanele cu dizabilităţi nu sunt altceva decât consecinţele directe ale deficienţelor lor specifice. Modelul social pune accentul pe modul în care anumite caracteristici necorespunzătoare ale mediului fizic şi social determină constrângeri la nivelul unei categorii de persoane. Toate persoanele cu handicap se confruntă cu experienţa dizabilităţii ca restricţie socială, dacă asemenea restricţii apar drept consecinţe ale inaccesibilităţii mediului construit, noţiunilor discutabile privind inteligenţa şi competenţa lor socială, incapacităţii publicului general privind utilizarea limbajului semnelor, utilizarea alfabetului Braille sau atitudinilor ostile ale celor fără dizabilităţi vizibile. Din perspectiva modelului social, intervenţiile se concentrează asupra mediului, urmărindu-se eliminarea restricţiilor, a barierelor care împiedică participarea persoanelor cu deficienţe la diferitele aspecte ale vieţii sociale. Pe plan internaţional, în ultimele decenii, protecţia specială pare să fi fost marcată de un dinamism deosebit. Una dintre cele mai semnificative schimbări în acest domeniu s-a produs prin deplasarea accentului de la modelul individual de abordare al handicapului, la cel social. Cu toate că percepţiile referitoare la dizabilitate se modifică destul de încet, aşa cum aprecia Barnes C., (2003), începând cu anii 1960, pe plan mondial, la nivelul factorilor de decizie şi la cel al oamenilor de ştiinţă, s-a înregistrat o conştientizare tot mai crescândă a faptului că problema dizabilităţii nu mai poate fi luată în considerare în termenii modelului individualist medical. Printre factorii care au stimulat o asemenea schimbare se situează constatarea că numărul persoanelor prezentând diferite forme de dizabilităţi depăşeşte, după unele estimări, cifra de 500 de milioane la nivel mondial, respectiv de 50 de milioane, la nivelul Uniunii Europene. În ţara noastră, încă din anul 1990, au început eforturi pentru formularea unei definiţii cât mai operaţionale a conceptului de handicap. Dacă se compară prima definiţie oficială apărută în Legea nr. 53/1992 cu definiţia cea mai recentă, apărută în Legea nr. 519/2002, este evidentă schimbarea accentului, cu trecere de la modelul individual la cel social. 3 DIZABILITATEA CA FACTOR DE RISC 43 „Persoanele handicapate, în înţelesul „Persoanele cu handicap, în sensul prezentei prezentei legi, sunt acele persoane care, ordonanţe de urgenţă, sunt acele persoane cărora datorită unor deficienţe senzoriale, fizice mediul social, neadaptat deficienţelor lor fizice, sau mintale, nu se pot integra total sau senzoriale, psihice, mentale, le împiedică total sau parţial, temporar sau permanent, prin le limitează accesul cu şanse egale la viaţa socială, propriile lor posibilităţi, în viaţa socială şi potrivit vârstei, sexului, factorilor materiali, sociali profesională, necesitând protecţie specială” şi culturali proprii, necesitând măsuri de protecţie (Legea nr. 53/1992, art. 1, al.(1)).specială în sprijinul integrării lor sociale şi profesionale” (Legea nr. 519/2002, art. 1, al.(1)). Definiţia adoptată în anul 1992 se referă, în mod nemijlocit, la o relaţie directă de cauzalitate între două variabile: pe de o parte, anumite deficienţe de ordin senzorial, fizic sau mintal şi, pe de altă parte, imposibilitatea de integrare în viaţa socială şi profesională, de unde necesitatea unor măsuri de protecţie specială (care, în contextul respectiv, nu puteau să fie decât unele de tip reparatoriu). Se observă că ultima definiţie, formulată în acord cu perspectiva modelului social, vizează, în primul rând, relaţia dintre caracterul mediului social şi limitarea sau împiedicarea totală a accesului persoanelor cu deficienţe la viaţa socială. Schimbarea definiţiei poate fi considerată necesară, dar nu şi suficientă, dacă nu este secondată de o regândire şi de o modificare adecvată a conţinutului prevederilor sistemului de protecţie specială. De pildă, este evidentă lipsa de coerenţă a definiţiei actuale cu sistemul de beneficii (elaborat şi dezvoltat în corelaţie cu prima definiţie a noţiunii de persoană cu handicap, formulată din perspectiva modelului individual). De asemenea, poate fi uşor constatată o neconcordanţă a definiţiei actuale cu unele prevederi cuprinse în Strategia naţională privind protecţia specială şi integrarea socială a persoanelor cu handicap din România, aprobată prin Hotărârea Guvernului nr. 1215/31 octombrie 2002, unde se precizează că „Protecţia specială cuprinde totalitatea acţiunilor întreprinse de societate în vederea diminuării sau chiar înlăturării consecinţelor pe care deficienţa cauzatoare de handicap (considerată factor de risc social) le are asupra nivelului de trai al persoanei cu handicap”. Este limpede că sintagma „deficienţă cauzatoare de handicap” revine la modelul individual, apărând o contradicţie în raport cu definiţia oficială, care stabileşte că handicapul este generat de mediul neadaptat deficienţelor. EDUCAŢIE, DIZABILITATE ŞI EXCLUZIUNE SOCIALĂ Nici un alt concept nu se corelează atât de strâns cu cel de excluziune socială cum este cazul celui de „dizabilitate”. Noţiunea de handicap descrie rolul social atribuit persoanei cu deficienţă sau dizabilitate, prin care aceasta este plasată ca dezavantajată, comparativ cu persoanele obişnuite. Excluziunea socială a persoanelor cu handicap nu înseamnă doar un nivel redus al resurselor materiale, ci, mai ales, dificultăţile sau imposibilitatea lor de a 44 LIVIUS MANEA 4 participa în mod efectiv la viaţa economică, socială, politică şi culturală; în anumite privinţe, mai înseamnă alienare şi distanţare faţă de societatea obişnuită. Excluderea socială este definită în termenii lipsei de acces sau ai accesului limitat la drepturile civile, politice, sociale, economice şi culturale, reflectând, într-o anumită privinţă, standardele de viaţă şi oportunităţile. O dezbatere referitoare la excluziunea persoanelor cu handicap trebuie să ia în considerare două domenii esenţiale, strâns legate între ele – educaţia şi munca –, întrucât, în principal, handicapul are semnificaţia excluderii şi marginalizării în raport cu sistemul de educaţie şi cu piaţa forţei de muncă. Educaţia persoanelor cu handicap s-a realizat o lungă perioadă de timp, cu precădere, în forme segregate, ca educaţie specială, separată de cea obişnuită. Se considera că numai în unităţile de educaţie specială pot fi create condiţiile propice (din punct de vedere material, al pregătirii personalului, al dezvoltării unor proceduri şi standarde specifice) în vederea satisfacerii cerinţelor educative speciale ale copiilor cu diferite tipuri de deficienţe. În ultimele decenii, s-a demonstrat că opţiunile integrării şi incluziunii copiilor cu deficienţe în învăţământul obişnuit prezintă multiple avantaje pentru atingerea obiectivului egalizării şanselor. Dizabilitatea este unul dintre mijloacele semnificative de diferenţiere socială în societăţile moderne, marcat substanţial de influenţa unor ideologii. Modul în care o societate exclude anumite grupuri sau indivizi implică procese de încadrare în categorii, punându-se accentul pe apariţia şi identificarea unor incapacităţi, pe aspectele inferioare şi inacceptabile ale unei persoane. Aşa cum a demonstrat Wolfensberger (1972), managementul uman este, în bună măsură, determinat de ceea ce el numeşte „ideologii”, adică de combinaţii ale credinţelor, atitudinilor, interpretărilor realităţii derivate din experienţă, cu gradul de cunoaştere şi, în special, cu valorile. Serviciile umane sunt profund afectate şi, adesea, chiar guvernate de un număr relativ redus de concepte şi ipoteze. Spre exemplu, serviciile destinate persoanelor cu retard mintal au fost dominate mult timp de ideea că aceste persoane ar reprezenta o ameninţare la adresa societăţii. Adesea, ideologiile nu sunt conştientizate. Se poate întâmpla ca ele să intre în contradicţie cu anumite valori. Spre exemplu, majoritatea oamenilor pretind că susţin echitatea şi, când, în realitate, există unele practici discriminatorii, acestea nu sunt recunoscute. De pildă, educatorii fac apel la educaţia specială în formă segregată pentru copiii cu retard moderat, deşi, cu toate condiţiile considerate favorabile (profesori cu pregătire specială, clase cu un număr redus de elevi, materiale didactice speciale), acei copii învaţă mai puţin decât ar fi învăţat în condiţiile în care ar fi fost integraţi în clase obişnuite, cu elevi şi profesori obişnuiţi. De-a lungul timpului, şcoala şi gândirea pedagogică au abordat în moduri diferite problematica educaţiei copiilor cu dificultăţi de învăţare. În prezent, la nivelul şcolii şi la cel al societăţii, în general, se manifestă o largă varietate de atitudini, de la separare şi segregare (izolare în raport cu contextele educaţionale la 5 DIZABILITATEA CA FACTOR DE RISC 45 care au acces în mod obişnuit copiii), la acceptare, integrare şi incluziune în diferite grade şi modalităţi. Cele mai frecvente atitudini faţă de această categorie de copii sunt dominate de stereotipuri având conotaţii negative, de subevaluare, argumentate, în mare măsură, de lipsa de reuşită determinată de un nivel redus al competenţelor, al capacităţilor de învăţare. Ei sunt consideraţi „copii cu probleme”, iar acest tip de raţionament nu face altceva decât să individualizeze acele probleme, în condiţiile în care, de cele mai multe ori, acestea nu sunt generate la nivel individual, ci la cel al mediului şcolar. Un astfel de stereotip, care antrenează serioase prejudicii este acela că, „din cauza deficienţelor, copilul nu poate face faţă programei, nu poate fi integrat în învăţământul obişnuit”, sugerându-se opţiunea învăţământului special. O asemenea supoziţie prezintă toate condiţiile pentru a deveni „profeţie autocreatoare”: din cauza credinţelor şi prejudecăţilor referitoare la cei cu dificultăţi de învăţare, astfel de persoane nu sunt stimulate adecvat, fiind private de oportunităţile necesare învăţării, ceea ce accentuează deficitul perceput şi etichetat iniţial, demonstrându-se, astfel, caracterul „întemeiat” al credinţelor iniţiale. Este vorba de un veritabil „cerc vicios”, care se asociază cu două efecte: – unul de etichetare, sugerând că nu ar exista şanse de progres; – celălalt de demobilizare a persoanelor din mediul de viaţă al copilului (părinţii, personalul didactic), care depun puţine eforturi pentru a găsi căile eficiente de a ajuta (pentru că „toată lumea ştie că nu se poate, că acei copii nu pot învăţa”). În condiţiile obişnuite de organizare şcolară caracterizate de o programă, de regulă foarte încărcată, de un timp scurt de interacţiune în clasă, de o insuficientă pregătire psihopedagogică sau de educaţie specială, apar numeroase obstacole în asigurarea unei învăţări eficiente pentru fiecare copil. Spre exemplu, în Marea Britanie, încă din anul 1978 a fost pus în circulaţie conceptul de „cerinţe educaţionale speciale” („special educational needs”) ca urmare a raportului Warnock, în care se arăta că, la momentul respectiv, în concepţia celor care se ocupau de educaţie se manifesta supoziţia că ar exista două tipuri de copii – cei „normali” (integraţi în învăţământul obişnuit) şi cei „cu deficienţe” (integraţi în învăţământul special. Însă, atât cercetarea, cât şi practica, aduc dovezi incontestabile că nevoile umane sunt mult mai complexe decât sugerează această dihotomie. În documentul respectiv se estima că un copil din cinci ar fi susceptibil să necesite măsuri educative speciale, adică, într-o clasă de treizeci de elevi, aproximativ şase ar avea nevoie de măsuri de educaţie specială la un moment dat al şcolarizării lor. Dezvoltarea şi reforma sistemului de învăţământ de la sfârşitul anilor 1960 şi începutul anilor 1970 au fost marcate de debutul unui proces de apropiere a educaţiei speciale pentru copiii cu deficienţe de caracteristicile educaţiei obişnuite. Aceste tendinţe au fost determinate de mai mulţi factori: – analiza critică a costurilor semnificativ mai ridicate ale educaţiei de tip segregativ; – necesitatea punerii de acord a prevederilor legislative şcolare cu spiritul prevederilor referitoare la respectarea drepturilor omului; 46 LIVIUS MANEA 6 – formularea şi afirmarea principiului normalizării, care a contribuit la regândirea politicilor privind persoanele cu handicap. Concepţia privind învăţământul integrat pentru copiii cu handicap a început să fie transpusă în practică la începutul anilor 1970, în ţările scandinave, în Italia, Marea Britanie, Statele Unite ale Americii, Canada, Australia şi Israel. Concomitent, s-a produs o deplasare a accentului de la diagnosticul predominant medical, la evaluarea multidisciplinară şi la intervenţia echipelor complexe de reabilitare. Adoptarea unei serii de documente internaţionale a impulsionat semnificativ, iniţial, structurarea concepţiei cu privire la integrarea, apoi la cea privind incluziunea copiilor cu cerinţe educative speciale. Iată câteva dintre acestea: – declararea de către Adunarea Generală a ONU a anului 1981 drept An Internaţional al Persoanelor cu Handicap; – declararea perioadei 1983–1992 ca Deceniul Persoanelor cu Handicap şi adoptarea Programului Mondial de Acţiune printr-o Rezoluţie a Adunării Generale a ONU, unde se stipulează cu claritate necesitatea integrării, a educaţiei copiilor şi persoanelor cu handicap, precum şi universalitatea dreptului la educaţie pentru această categorie de persoane: „educaţia persoanelor cu handicap trebuie să se realizeze, pe cât posibil, în cadrul sistemului general de învăţământ. Responsabilitatea pentru educaţia acestora trebuie să revină autorităţilor din domeniul educaţiei şi învăţământului, iar legislaţia cu privire la învăţământul obligatoriu trebuie să includă copiii cu toate tipurile şi nivelurile de handicap”; – adoptarea de către Adunarea Generală a ONU a Convenţiei cu privire la drepturile copilului, unde se promovează câteva valori de bază referitoare la tratamentul copiilor şi la participarea lor în societate. Exercitarea drepturilor fundamentale de către copiii cu dizabilităţi presupune ca aceştia să nu fie segregaţi, etichetaţi ori consideraţi „speciali”, întrucât astfel de reacţii sunt de factură devalorizatoare, dezumanizantă; – promovarea principiului „educaţie pentru toţi”, în cadrul Conferinţei Mondiale a miniştrilor educaţiei desfăşurată la Jomtiem, în anul 1990, unde s-a reafirmat necesitatea ca fiecare fiinţă umană să aibă acces la educaţia de bază, aşa cum se precizase în Convenţia cu privire la drepturile omului; – adoptarea Regulilor standard pentru egalitatea şanselor persoanelor cu handicap de către Adunarea Generală ONU, în anul 1993. În cadrul acestui document se stipulează că autorităţile din domeniul educaţiei generale sunt responsabile pentru educarea persoanelor cu handicap în contexte integrate. Educaţia pentru persoanele cu handicap trebuie să fie o parte integrantă a sistemului naţional de planificare a educaţiei, a dezvoltării curriculare şi a organizării şcolare; – adoptarea Declaraţiei de la Salamanca, în anul 1994, unde s-a pus accentul pe necesitatea promovării educaţiei incluzive; – adoptarea Declaraţiei Summitului mondial asupra dezvoltării sociale (Copenhaga, 1995), unde s-a exprimat hotărârea statelor de a urmări realizarea accesului universal şi echitabil la o educaţie de calitate. Factorii de decizie trebuie 7 DIZABILITATEA CA FACTOR DE RISC 47 să asigure şanse educaţionale egale, la toate nivelurile, pentru copiii şi tinerii cu dizabilităţi, în contexte integrate, luând complet în considerare diferenţele şi situaţiile individuale; – accentuarea ideii necesităţii educaţiei incluzive şi a corelării acesteia cu educaţia pentru toţi, la nivelul Forumului Mondial al Educaţiei pentru Toţi, organizat la Dakar, în anul 2000. În acest context, s-a subliniat că includerea copiilor cu cerinţe speciale, a celor din minorităţile etnice dezavantajate şi din populaţii care migrează, din zone îndepărtate şi izolate, din periferiile urbane şi a altora excluşi de la educaţie trebuie să fie parte integrantă a strategiilor necesare pentru atingerea educaţiei primare universale până în anul 2015. Aceste documente internaţionale vizează tematica integrării şcolare şi a educaţiei incluzive a copiilor cu dizabilităţi. Educaţia integrată presupune mai multe premise: egalitatea şanselor educaţionale, caracterul democratic, deschis al sistemelor şcolare, pedagogia suportivă şi discriminarea pozitivă. Educaţia incluzivă presupune un proces permanent de îmbunătăţire a instituţiei şcolare, având drept scop exploatarea resurselor existente, mai ales a celor umane, pentru a susţine participarea la procesul de învăţământ a tuturor elevilor din cadrul unei comunităţi. Incluziunea poate fi înţeleasă ca o mişcare de extindere a scopului şi rolului şcolii obişnuite, pentru a putea răspunde unei mai mari diversităţi de nevoi educative ale copiilor. Educaţia incluzivă presupune ca învăţământul, în calitate de prestator de servicii, să se adapteze cerinţelor copiilor; aceştia trebuie să înveţe împreună, atunci când este posibil, indiferent de dificultăţile întâmpinate, de diferenţele dintre ei. Altfel spus, învăţământul trebuie structurat cât mai mult în funcţie de nevoile copilului şi nu invers. Categoria copiilor cu cerinţe educaţionale speciale prezintă un grad ridicat de eterogenitate: deşi aceşti copii sunt, de regulă, grupaţi după caracteristici comune, se poate spune că nici un elev nu se încadrează perfect într-o anumită categorie. Spre exemplu, nu toţi copiii cu dificultăţi de auz sau de vedere prezintă acelaşi grad de dizabilitate. O retrospectivă asupra situaţiei din ţara noastră la nivelul anului 1989 poate să evidenţieze logica şi caracteristicile principale ale şcolarizării speciale (separate, segregate): – sistemul obişnuit de învăţământ, bazat, în bună măsură, pe competiţie, a exclus, în mod tradiţional, copiii percepuţi ca diferiţi, creându-se structuri marginale pentru cei consideraţi inapţi de a atinge standardele de performanţă şcolară. O astfel de reacţie era fundată pe un model individualist, preponderent de factură medicală. În acest context, opţiunea care părea cea mai raţională era cea a organizării unui învăţământ special, separat, unde se considera că ar putea fi asigurate condiţiile cele mai adecvate de tratament din partea specialiştilor; – copiii cu dificultăţi uşoare şi moderate frecventau şcolile obişnuite, fără a beneficia de vreo formă de suport, fiind expuşi riscurilor de eşec sau abandon şcolar; în absenţa suportului adecvat, eşecurile lor repetate erau invocate drept argument pentru orientarea şi trimiterea către şcolile speciale; 48 LIVIUS MANEA 8 – învăţământul special a fost organizat la noi în ţară, iniţial, ca formă de educaţie segregată pentru copiii cu deficienţe de auz, de vedere, fizice sau mintale, evoluând spre dezvoltarea unui sistem paralel, fără legătură cu cel considerat „normal”, obişnuit. România, cu o lungă perioadă de accent pe educaţia specială de tip segregativ, face eforturi pentru a se alinia tendinţelor moderne de promovare a educaţiei integrate şi incluzive. Conform legislaţiei în vigoare, toţi copiii au dreptul la educaţie. Ministerul Educaţiei şi Cercetării, începând cu anul 1997, a emis mai multe ordine prin care încurajează integrarea copiilor cu dizabilităţi în învăţământul obişnuit. Învăţământul special este singura componentă a învăţământului românesc subvenţionată integral de la bugetul de stat, în privinţa următoarelor aspecte: – şcolarizarea şi profesionalizarea elevilor deficienţi în şcoli speciale sau obişnuite; – hrana zilnică, echiparea şi cazarea acestora; – nevoile personale şi sociale; – ocrotirea şi integrarea lor socială şi profesională. În cadrul proiectului Învăţământul pentru copii cu cerinţe educative speciale din programul 3 al Strategiei dezvoltării învăţământului preuniversitar sunt enunţate mai multe direcţii de acţiune: – cuprinderea tuturor copiilor cu nevoi speciale în sistemul de învăţământ special sau de masă; – punerea în practică a programelor de integrare a copiilor din învăţământul special în unităţile de învăţământ de masă, sub diferite forme, ţinând cont de tipul şi gradul handicapului; – asigurarea profesorilor itineranţi şi de sprijin, corespunzător numărului de elevi din învăţământul special integraţi în unităţile de învăţământ de masă şi pentru grupurile vulnerabile; – flexibilitatea ofertei curriculare, pentru a răspunde principiului educaţiei pentru toţi şi pentru fiecare; – formarea cadrelor didactice din învăţământul de masă pentru a lucra cu copii care au cerinţe educative speciale sau se găsesc în situaţii vulnerabile; – pregătirea şcolii de masă pentru a primi şi integra copii din şcolile speciale; – transformarea şcolilor speciale în centre de resurse pentru învăţământul special şi pentru cel de masă (ateliere de microproducţie, ateliere pentru formarea practică etc.). A fi persoană cu handicap echivalează cu experienţa discriminării, vulnerabilităţii şi abuzurilor asupra identităţii şi stimei de sine. Handicapul afectează în mod deosebit familia, întrucât presupune o reajustare şi o redistribuire a rolurilor familiale. De regulă, femeia îşi asumă responsabilitatea acordării îngrijirii copilului sau adultului cu handicap grav. În acest mod, chiar şi nivelul veniturilor este afectat pe durata acordării îngrijirii şi pe termen lung (în 9 DIZABILITATEA CA FACTOR DE RISC 49 cazul în care persoana care a acordat îngrijirea personală va beneficia de pensie, nivelul acesteia va fi redus). Dizabilitatea apare ca o formă de opresiune, datorită restricţiilor sociale pe care le implică. A fi persoană cu dizabilitate înseamnă a fi discriminat. Implică restricţii şi izolare socială. Nivelul stimei şi statusului social derivă din poziţia în relaţia cu condiţiile sociale mai largi şi din relaţia cu o anumită societate. Dizabilitatea apare ca o problemă de drepturi umane. Implică lupta pentru alegere, justiţie socială şi participare. În toate ţările se afirmă necesitatea integrării şi se explică ritmul lent al progresului din cauza barierelor arhitecturale, financiare, tehnice, psihologice, sociale. Caracterul pozitiv al integrării rezidă în evitarea condiţiilor de apariţie a eşecului şcolar. Compararea între ţări a cifrelor referitoare la repartizarea copiilor cu handicap în instituţii specializate, unităţi sau clase speciale, integrare individuală în clase obişnuite nu poate fi făcută decât cu prudenţă Educaţia integrată presupune necesitatea mai multor „ingrediente”: – integrarea nu are sens decât dacă se aduce un suport adecvat, o susţinere, copilului integrat. Există o mare varietate a accepţiunilor termenului de susţinere. Ce înseamnă? În mod frecvent, ajutoarele para-medicale (ortofonie, psihoterapie) pe care trebuie să le asigure autorităţile din domeniul educaţiei. Suportul este necesar atât în timpul orelor de clasă, cât şi în afara acestora. În unele ţări (cum ar fi Marea Britanie) există câte un coordonator al educaţiei speciale în fiecare şcoală din învăţământul primar şi secundar, care colaborează strâns cu autorităţile din domeniul educaţiei, cu părinţii elevilor, cu specialiştii din centrele de resurse. Astfel, se asigură depistarea nevoilor educative speciale, instituirea unor măsuri adecvate, realizarea, monitorizarea şi evaluarea acestora; – asistenţii, profesorii de sprijin. În numeroase ţări, copiii integraţi beneficiază de asistenţi care îi însoţesc şi îi ajută în timpul activităţilor de învăţământ. Rolurile şi sarcinile acestor asistenţi vizează: hrănirea şi îngrijirea (hrănirea, îmbrăcarea şi toaleta copiilor), rolul educaţional menit să elibereze profesorul de anumite sarcini solicitante, rolul para-profesional centrat pe realizarea unor programe de reabilitare – recuperare; – cadrele didactice itinerante, care îşi desfăşoară activitatea în mai multe şcoli dintr-o zonă geografică delimitată, urmărind identificarea timpurie a copiilor cu cerinţe educative speciale şi a şcolilor în care ar putea fi integraţi. Vizitarea şi cunoaşterea şcolilor asigură sensibilizarea conducerilor şi a cadrelor didactice cu privire la aspectele educaţiei acestei categorii de copii, sprijinul direct acordat elevilor integraţi şi profesorilor, stabilirea de relaţii între familiile acestor copii şi autorităţile locale, alte familii, precum şi cu diferite servicii medicale sau sociale. Integrarea şi incluziunea pot prezenta riscul de a deveni scopuri în sine, atunci când nu sunt create condiţiile pentru asigurarea reală de egalitate a şanselor 50 LIVIUS MANEA 10 pentru copiii cu diferite categorii de dificultăţi. În astfel de situaţii, procesul de „integrare” nu poate depăşi conotaţiile fizice ale termenului: spre exemplu, elevii unor şcoli speciale au fost încolonaţi şi duşi în clase separate ale unor şcoli de masă, însoţiţi şi supravegheaţi de cadrele didactice ale şcolii speciale, fără a putea interacţiona cu copiii fără deficienţe. Este necesară o implicare tot mai susţinută a comunităţilor, atât în depistarea dizabilităţilor, cât şi în procesul de reabilitare, unde trebuie să se regăsească măsuri complexe, coerente, printre care şi cele referitoare la educaţie. BIBLIOGRAFIE 1. Barnes, C., Rehabilitation for Disabled People: a „sick” joke?, in the „Scandinavian Journal of Research”, volume 5, 2003. 2. Helander, E., Prejudice and Dignity. An Introduction to Community-Based Rehabilitation, UNDP, 1999. 3. Manea, L., Protecţia socială a persoanelor cu handicap, Bucureşti, Casa de editură şi presă Şansa, 2000. 4. Wolfensberger, W., The Principle of Normalisation in Human Services, National Institute of Mintal Retardation, Toronto, 1972. his paper presents the relationship between the disability definitions, based on the individual (medical) or the social T models’ perspectives, on the one hand, and the services provided to the disabled people, on the other hand. At the same time, it puts a spotlight on the complex relationships between disability, education and social exclusion. The paper refers to some examples which demonstrate that the segregated special education is not able to have a meaningful positive impact on disabled people's integration and social inclusion. Although during the late decades there was an unfolding inclusion process of children with disabilities into ordinary schools, there are still some educators which call for segregated special education. The content of the paper includes some remarks about the changes in the field of special education, in Romania. 